RAAMLEPING
27.03.2024 nr 2-2/24/321-1

Riigi Kaitseinvesteeringute Keskus, registrikood 70009764, aadress Järve 34a, 11314 Tallinn ja Kaitsevägi, registrikood 70008641, Juhkentali 58, 15007 Tallinn, keda esindab põhimääruse alusel Riigi Kaitseinvesteeringute Keskuse peadirektor Magnus-Valdemar Saar, edaspidi: ostja,
ning
ühispakkujad Farwell Laundry OÜ (registrikood 14362635) ja Farwelli Kaubanduse Osaühing (registrikood 10067755), aadress Kanali tee 4, 10112 Tallinn, keda esindab põhikirja alusel Oliver Leif, edaspidi: müüja,
eraldi: pool ja ühiselt: pooled,
on sõlminud järgmise raamlepingu (edaspidi leping).

1.	Lepingu sõlmimise alus ja ese
1.1.	Leping on sõlmitud lähtudes riigihanke „Tööstuslike pesumasinate ja kuivatite ostmine, remont ja hooldus” (viitenumber 272025) alusdokumentidest ja selles riigihankes müüja esitatud pakkumusest hanke osale 1 „Tööstuslike pesumasinate ja kuivatite ostmine“.
1.2.	Ostja on sõlminud lepingu müüjaga, tuginedes müüja pakkumusele, lepingus esitatud müüja avaldustele ja kinnitustele ning eeldades heas usus müüja professionaalsust ja võimekust lepingut nõuetekohaselt täita. Alltöövõtjate kasutamise korral jääb lepingu nõuetekohase täitmise eest ostja ees vastutavaks müüja.
1.3.	Müüja avaldab ja kinnitab, et:
1.3.1.	temal ja tema esindajal on lepingu sõlmimiseks kõik õigused ja volitused;
1.3.2.	ta on tutvunud lepinguga ja riigihanke alusdokumentidega ning mõistab täielikult enesele võetavate kohustuste sisu ja tagajärgi ning on nõus nendes toodud tingimustega;
1.3.3.	lepingu täitmisega ei kahjustata kolmandate isikute õigusi ning puuduvad mistahes asjaolud, mis välistaksid tema õigusi sõlmida leping ja seda nõuetekohaselt täita;
1.3.4.	ta omab lepingu täitmiseks vajalikke kehtivaid lubasid, registreeringuid, esindusõigusi ja sertifikaate ning nende lõppemisel lepingu kehtivusperioodil kohustub neid pikendama/ uuendama. Kui lubade, registreeringute, esindusõiguste ja sertifikaatide pikendamine ei ole võimalik temast sõltumata asjaoludel, on müüja kohustus ostjat sellest koheselt teavitada;
1.3.5.	ostjale üleantava kauba suhtes puuduvad kolmandatel isikutel mistahes nõuded või muud õigused, mida kolmandatel isikutel on õigus kauba suhtes maksma panna;
1.3.6.	tema ja tema poolt pakutav kaup ei ole rahvusvahelise sanktsiooni subjekt ega pärit sanktsiooni all olevast piirkonnast rahvusvahelise sanktsiooni seaduse (RSanS) mõttes.
1.4.	Lepingu ese on erinevate tööstuslike (sh ka professionaalseks/profi kasutamiseks mõeldud) pesumasinate ja kuivatite (edaspidi ka kaup või seade) ostmine koos garantiiaegse hoolduse ja remonttööde osutamisega (edaspidi ka teenus), mis on kirjeldatud riigihanke alusdokumentide tehnilises kirjelduses osale 1.
1.5.	Lepingu ja selles sätestatud tingimuste alusel kohustub müüja ostjale müüma kauba ning ostja kohustub kauba vastu võtma ning tasuma müüjale kauba ostuhinna rahas. Juhul, kui kaup soetatakse koos elutsüklit toetava teenusega, siis kohaldatakse teenusele võlaõigusseaduses sätestatud teenuse osutamise lepingute tingimusi ulatuses, mis ei ole käesolevas lepingus reguleeritud, on vastuolus või ei sobitu teenuse olemusega.
1.6.	Kauba liik, nimetus, spetsifikatsioon, kogus, maksumus, tarnekohad, tarneajad, ostja kontaktisik sätestatakse võimalusel hankelepingutes, sh ostutellimustes. Juhul, kui kõik vajalikud tingimused ei ole sel hetkel teada, siis edastatakse vajalik info hankelepingu täitmise ajal e-posti teel.
1.7.	Kaup peab vastama riigihanke alusdokumenditele (sh tehnilisele kirjeldusele), pakkumuse esitamise ettepanekule, minikonkursi tingimustele ja müüja esitatud pakkumusele. Üleantav kaup peab vastama lepingu (sh hankelepingu) tingimustele, muu hulgas kvaliteedi, liigi, kirjelduse ja koguse osas. Lepingu tingimustele peavad vastama ka kauba juurde kuuluvad dokumendid ja pakend.
2.	Lepingu osad
2.1.	Lepingu lahutamatud osad on riigihanke alusdokumendid, müüja riigihanke pakkumus ning selle lisad, riigihanke menetluse ajal antud selgitused, kinnituskirjad, lepingu alusel esitatud pakkumuse esitamise ettepanekud, pakkumused, lepingu alusel sõlmitud hankelepingud, poolte vahel edastatud teated ning kõik sõlmitavad lepingu muudatused. Hankelepingutena on käsitletavad ka tellimused, tellimuskirjad, ostutellimused või muu, millega võetakse rahaline kohustus.
3.	Lepingu täitmine
3.1.	Lepingu alusel sõlmitakse hankelepinguid ostja vajaduse põhiselt. Leping ilma hankelepinguta ei kohusta ostjat müüjalt kaupa ostma.
3.2.	Hankelepingud sõlmitakse vähemalt kirjalikku taasesitamist võimaldavas vormis. Juhul, kui hankelepingu maksumus ilma käibemaksuta on 50 000 eurot või üle selle, siis sõlmivad pooled hankelepingu kahepoolselt allkirjastatud dokumendina.
3.3.	Ostja korraldab lepingu alusel sõlmitavate hankelepingute sõlmimiseks lepingu osapoolteks olevate müüjate vahel minikonkursi.
3.4.	Minikonkursitel esitatud ühiku hinnad ei tohi ületada riigihankes esitatud maksimaalseid ühikuhindasid või punkti 8.4 alusel korrigeeritud maksimaalseid ühikuhindasid.
3.5.	Minikonkurss korraldatakse üldjuhul riigihangete registris järgneva korra alusel:
3.5.1.	Ostja sätestab pakkumuste esitamiseks mõistliku tähtaja, arvestades hankelepingu eseme keerukust ja pakkumuste esitamiseks vajalikku aega.
3.5.2.	ostja sätestab soovitava kauba liigi, nimetuse, spetsifikatsiooni ja võimalusel koguse, ühiku, tarnekoha ja -tähtaja ning vajadusel muu pakkumuse koostamiseks vajaliku info või tingimused;
3.5.3.	müüja pakkumus peab olema jõus vähemalt 60 kalendripäeva alates minikonkursi pakkumuste esitamise tähtajast arvates;
3.5.4.	Ostjal ei ole kohustust tellida kõiki minikonkursi tehnilises kirjelduses või muudes dokumentides loetletud kaupu pärast minikonkursil esitatud pakkumuste laekumist, kui ostja vajadused on hankelepingu sõlmimise ajaks muutunud.
3.5.5.	Ostja hindab ja võrdleb pakkumusi vastavalt minikonkursi tingimustes täpsustatud pakkumuste hindamise kriteeriumide osakaaludele ning tunnistab edukaks pakkumuse, mis on vastavaks tunnistatud pakkumustest pakkumuste hindamiskriteeriumite alusel majanduslikult soodsaim.
3.5.6.	minikonkursil on majanduslikult soodsaima pakkumuse väljaselgitamiseks pakkumuste hindamise kriteerium maksumus.
3.5.7.	Ostja teavitab minikonkursi tulemustest kõiki lepingupartnereid, sh neid, kes minikonkursil hinnapakkumust ei esitanud, ning tellib kauba edukalt pakkujalt.
3.5.8.	Juhul, kui võrdsete pakkumuste esitamise tõttu osutuks minikonkursil edukaks rohkem kui üks pakkumus, kasutatakse eduka pakkumuse väljaselgitamiseks liisuheitmist. Ostja edastab müüjale enne liisuheitmist liisuheitmise korra.
3.5.9.	Ostja võib tagasi lükata kõik minikonkursil esitatud pakkumused järgmistel juhtudel:
3.5.9.1.	kui need on ostja jaoks ebamõistlikult kallid;
3.5.9.2.	kui minikonkursi toimumise ajal on ostjale saanud teatavaks andmed, mis välistavad või muudavad ostja jaoks ebaotstarbekaks minikonkursi lõpuleviimise esitatud tingimustel;
3.5.9.3.	hankelepingu sõlmimine etteantud ja minikonkursi käigus väljaselgitatud tingimustel ei vastaks muutunud asjaolude tõttu ostja varasematele vajadustele või ootustele;
3.5.9.4.	kui langeb ära vajadus minikonkursi järele põhjusel, mis ei sõltu ostjast, või põhjusel, mis sõltub või tuleneb seadusandluse muutumisest, kõrgemalseisvate asutuste haldusaktidest ja toimingutest või muust taolisest korraldusest;
3.5.9.5.	kui ei esitata ühtegi vastavat pakkumust.
3.6.	Juhul kui pakkuja võtab pakkumuse tagasi (peale minikonkurssi) või müüja ei ole võimeline hankelepingut täitma või ei suuda osaliselt või täielikult tähtaegselt kaupa tarnida, siis on ostjal õigus pöörduda müüja(te) poole, kelle hinnapakkumus oli pingereas järgmine ja sõlmida hankeleping ilma uut minikonkurssi läbiviimata ja nõuda võitnud pakkujalt või müüjalt (pingereas esimeselt) sisse hinnavahe võrreldes maksumusega, mille alusel hankeleping sõlmitakse.
3.7.	Juhul, kui riigihanke tulemusena või lepingu kehtivuse ajal väheneb lepingupartnerite arv üheni, toimub lepingu täitmine ostja esitatavate pakkumuse esitamise ettepanekute alusel ja müüja kohustub esitama pakkumuse.
3.7.1.	Müüja esitab üldjuhul hiljemalt 5 kalendripäeva jooksul pärast ostjalt hinnapäringu saamist pakkumuse koos kauba maksumusega. Kui müüja ei saa esitada pakkumust 5 kalendripäeva jooksul, teavitab müüja sellest ostjat hiljemalt 2 kalendripäeva jooksul peale hinnapäringu saamist ning lepitakse kokku uus pakkumuse esitamise tähtaeg;
3.7.2.	Ostja esitab üldjuhul ostutellimuse 14 kalendripäeva jooksul pärast müüjalt pakkumuse saamisest juhul, kui pakkumus sobib.
3.7.3.	Ostjal on õigus võrrelda müüja pakkumust turuhindadega ning küsida selgitust, kui müüja pakutu on turuhinnast kõrgem. Ostja ei ole kohustatud kaupa ostma, kui ostja vajadused on muutunud, kauba hind on turuhinnast kõrgem või mõni muu asjaolu, mis muudab ostja jaoks ostu ebaotstarbekaks. 
3.8.	Müüja riigihanke pakkumuses nimetatud pakkumuse eset võib vahetada sellega samaväärse vastu üksnes olukorras, kus pakkumuse eseme tootja on konkreetse pakkumuse eseme tootmise lõpetanud enne lepingu kehtivuse lõppemist. Samaväärsuse tõendamise kohustus lasub täitjal ning samaväärsuse hindamisel lähtutakse hankedokumentide tehnilisest kirjeldusest. Samaväärsele kaubale ja sellele osutatavale teenusele kohaldub lepingu punktis 8.3. nimetatud hind.
3.9.	Kauba hoolduse ja remondi teenus tellitakse täitjalt, kes on remonditava / hooldatava kauba lepingu alusel ostjale müünud.
3.10.	Tehnilise kirjelduse punktis 3.4 nimetatud graafikujärgse hoolduse tellimiskirjaks loetakse ostja volitatud isiku poolt kirjalikku taasesitamist võimaldavas vormis kinnitatud hooldusgraafikut.
4.	Ostja õigused ja kohustused
4.1.	Ostjal on õigus jooksvalt kontrollida lepingust tulenevate kohustuste täitmist ja kaupade ostmisega seotud dokumente.
4.2.	Ostjal on õigus kontrollida müüja esitatud arvete, kalkulatsioonide ja muude kulutuste õigsust ja vastavust tegelikkusele. Vajadusel on õigus nõuda välja alltöövõtjate arveid.
4.3.	Ostjal on õigus konsulteerida müüjaga lepingu esemega seotud küsimustes, näiteks kauba tarne ja kasutamisega seotud küsimustes.
4.4.	Ostjal on õigus teha müüjale ettepanekuid teenuse organiseerimise ja muudatuste osas.
4.5.	Ostjal on õigus nõuda teenuse osutamisel ilmnenud puuduste viivitamatut kõrvaldamist.
4.6.	Ostjal on õigus kontrollida müüjapoolt teenust osutavate vahetult objektil viibivate isikute objektil viibimise aega läbipääsukaardi logi või müüja GPS väljavõtte järgi.
4.7.	Ostja kohustub tasuma müüjale lepingule vastavalt tarnitud kauba või osutatud teenuse eest lepingus sätestatud tingimustel.
4.8.	Ostja kohustub vastama mõistliku aja jooksul kõikidele müüja poolt esitatud taotlustele juhiste täpsustamiseks ning andma müüjale informatsiooni, mis mõjutab tellimuse täitmist.
4.9.	Ostja kohustub informeerima müüjat esimesel võimalusel probleemidest, mis on seotud tellimuse täitmisega, teenuse osutamisega.
5.	Müüja õigused ja kohustused
5.1.	Müüja kohustub esitama ostja nõudmisel määratud perioodi osas koondväljavõtte müüjalt ostetud kauba kohta (sh hankelepingu sõlmimise või ostutellimuse kuupäev, kauba nimetus, kogus ja maksumus ilma käibemaksuta, hankelepingute/ ostutellimuste maksumus kokku ilma käibemaksuta jms) MS Excel või ostjaga kokkuleppel muus vormingus 10 päeva jooksul vastava nõude saamisest juhul, kui pooled ei ole teisiti kokku leppinud.
5.2.	Müüja kohustub ostja nõudmisel esitama informatsiooni (maht ja otstarve) alltöövõtjate kohta. Juhul, kui müüja on esitanud vastavasisulise informatsiooni enne lepingu sõlmimist, siis müüja peab ostjaga eelnevalt kooskõlastama varem nimetatud isikute vahetumise.
5.3.	Müüja kohustub teavitama ostjat lepingu täitmist takistavatest asjaoludest. 
5.4.	Müüja kohustub viivitamata teavitama ostjat müüja vastu suunatud küberründest ja küber-intsidendist ning esitama ostja nõudmisel ostjale küberintsidendi raporti.
5.5.	Müüja kohustub järgima lepingu täitmisel õiglase kaubanduse tingimusi, lähtuma keskkonna-säästlikest põhimõtetest, mitte kasutama orja- ja lapstööjõudu.
5.6.	Müüja kohustub osutama teenust tähtaegselt ja nõuetekohaselt vastavalt lepingus (sh tehnilises kirjelduses) ja tellimuse esitamise käigus sätestatud tingimustele ning parimas praktikas rakendatavatele nõuetele, normidele ja standarditele.
5.7.	Müüja tagab teenuse osutamisel ohutuse ja ohutusalastest eeskirjadest kinnipidamise.
5.8.	Müüjal on õigus saada kokkulepitud tasu lepingule vastavalt tarnitud kauba eest lepingus sätestatud tingimustel.
5.9.	Müüjal on õigus saada ostjalt juhiseid, selgitusi või muud teavet, mis mõjutab lepingu täitmist.
6.	Kauba ja teenuse üleandmine ja vastuvõtmine
6.1.	Kauba vastuvõtuaeg on üldjuhul esmaspäevast neljapäevani ajavahemikus 9.00–16.00 ja reedeti 9.00-15.00, v.a rahvus- ja riigipühad ning nendele eelnevad tööpäevad.
6.2.	Kauba tarne tähtaeg on mitte hiljem kui 45 päeva alates tellimuse esitamisest, kui minikonkursi tingimustes või tellimuses ei ole sätestatud teisiti.
6.3.	Müüja edastab ostjale tarneteate kauba üleandmiseks vähemalt 3 tööpäeva enne planeeritavat tarnet hankelepingus nimetatud e-posti aadressile (koopia edastada e-posti aadressile ostud@rkik.ee). Tarneteatesse märkida: 
6.3.1.	kauba nimetus 
6.3.2.	hankelepingu (ostutellimuse) number
6.3.3.	riigihanke viitenumber 272025
6.3.4.	tarnitav kogus, sh aluste arv
6.3.5.	veovahendi liik, millega saadetis tarnitakse (kaubik, veoauto jne, sõiduki reg nr, juhi nimi ja isikukood);spetsiifilised nõuded või vajadused saadetise mahalaadimiseks
6.3.6.	saadetise planeeritav üleandmise kuupäev 
6.3.7.	sihtkoha tarneaadress
6.4.	Müüja annab kauba ostjale ning ostja võtab kauba vastu kokkulepitud tingimustel. 
6.5.	Müüja esitab saatelehe koos tarneteatega või hiljemalt kauba üleandmise hetkel. Saatelehele tuleb märkida: 
6.5.1.	müüja andmed;
6.5.2.	ostja andmed;
6.5.3.	hankelepingu (ostutellimus) number;
6.5.4.	riigihanke viitenumber 272025;
6.5.5.	toote nimetus, tootekood ja kogus.
6.6.	Kui kauba tarnimine viibib või kui kaupa ei ole võimalik kokkulepitud kuupäevaks kohale toimetada, on müüja kohustatud sellest koheselt teavitama ostja kontaktisikut e-kirja teel.
6.7.	Müüja kohustub lisaks saatelehele andma ostjale üle kõik dokumendid, mis on vajalikud kauba vastuvõtmiseks, valdamiseks, kasutamiseks ja käsutamiseks.
6.8.	Saatelehe puudumise korral on ostjal õigus vastav kaup enda valdusesse võtta, kuid üleandmine-vastuvõtmine loetakse toimunuks korrektse saatelehe kättesaamisel.
6.9.	Teenuse üleandmine ja vastuvõtmine toimub teenuse üleandmise-vastuvõtmise akti alusel vastavalt tehnilise kirjelduse punktile 3.18.
7.	Garantiikohustus
7.1.	Lepinguga annab müüja kaubale garantii, mis hakkab kehtima alates puudusteta kauba osjale üleandmise päevast st hetkest, kui ostja kontaktisik on kauba koos saatelehega vastu võtnud. Garantiiaja kehtivust võib hakata arvestama ka arve väljastamise kuupäevast, eeldusel, et arve on väljastatud samaaegselt saatelehega või peale kauba üleandmist.
7.2.	Kaubale kehtib garantii minimaalselt 2 aastat. Juhul, kui kauba tootjagarantii on ostjale mistahes viisil soodsam (nt ajaliselt) kui lepingus nimetatud garantiikohustus, siis müüja kohustub korraldama ostjale garantiinõude realiseerimise selle juhtumi ilmnemise korral ostjale soodsamatel tingimustel, mis tulenevad tootjagarantii tingimustest.
7.3.	Garantiiga on hõlmatud kõik garantiiajal ilmnenud puudused (välja arvatud p 7.7 toodud juhud), arvestades seejuures kauba loomulikku kulumist.
7.4.	Ostja kohustub teavitama müüjat kaubal ilmnenud puudustest müüja e-posti aadressile juhul, kui hankelepingus ei ole teisiti kokku lepitud. 
7.5.	Müüja kannab kõik puudustega kauba väljavahetamisega seotud kulud.
7.6.	Garantiiajal välja vahetatud kaubale antakse algse garantiiga sama kestusega uus garantii.
7.7.	Garantiiajal tekkinud kahjustused, mis ei kuulu hüvitamisele müüja poolt:
7.7.1.	mehhaanilise kahjustusega (nt lõhkumine, vandalism, ise remontimine) seadme osad (nt korpus, uks, ukselukk, voolikud, juhtpaneel);
7.7.2.	kahjustused, mis on põhjustatud seadme mittesihtotstarbelisest või väärast käitlemisest (võõrkehad trumlis, agressiivsed kemikaalid, joogivee nõuetele mittevastav vesi, temperatuur seadme ruumis 50 °C või rohkem, õhuniiskus seadme ruumis üle 85%).
7.8.	Müüja on kohustatud garantiiajal täielikult omal kulul (välja arvatud p 7.7 toodud erijuhud) teostama kõik tootja poolt ette nähtud hooldused (sh vahetama kohustuslikult vahetatavaid ja muid varuosi/tarvikuid/kuumaterjale (sh ka nt tihendid, küttekehad, rihmad jne), mille vahetamine/kasutamine on ette nähtud või vajalik garantiiperioodil), kõrvaldama kaubal ilmnenud puudused või asendama puudustega kauba nõuetele vastava kaubaga hiljemalt 14 (neljateistkümne) kalendripäeva jooksul vastava pretensiooni esitamisest arvates, kui ei ole kokku lepitud teisiti
7.9.	Garantiiajal parandatud või asendatud kaubale pikeneb garantiiaeg garantiiremondis olnud aja võrra ning asendatud kaubale hakkab kulgema uus garantiiaeg vastavalt punktis 7.1 ja 7.2 toodule.
7.10.	Varuosade garantii on vähemalt 6 kuud alates teenuse üleandmise-vastuvõtmise akti allkirjastamisest. Kui valmistajatehas on varuosadele andnud pikema garantii, siis lähtutakse tootjapoolsest garantiist.
7.11.	Müüja poolt tarnitud kaupade garantiiaja ja garantiitingimuste infot peab olema võimalik arhiveerida ja info peab olema leitav kuni toote garantiiaja lõpuni.
8.	Lepingu maksumus ja maksetingimused
8.1.	Lepingu alusel sõlmitavate hankelepingute eeldatav maksimaalne kogumaksumus on 1 500 000  eurot, millele lisandub käibemaks seaduses sätestatud juhul.
8.2.	Riigihanke pakkumuses esitatud maksumused ja ostja poolt lepingu alusel tehtavate tellimuste maksumused sisaldavad kõiki kulusid, mis on vajalikud sellise teenuse osutamiseks ning lepingu eesmärgi saavutamiseks, kaasa arvatud neid, mida ei ole otseselt kirjeldatud riigihanke alusdokumentides või tellimust esitades, kuid mis on tavapäraselt vajalikud nõuetekohase tulemuse saavutamiseks arvestades lepingu eesmärki.
8.3.	Lepinguga fikseeritakse maksimaalsed kauba ühikuhinnad, teenuse väljakutse tasud ja tunnihinnad minimaalselt 2 aastaks ning igale konkreetsele tellimusele pakutav hind ei või ületada temaga sõlmitud lepingu lisas 2 sätestatud või punkti 8.4 alusel muudetud ühikumaksumusi.
8.4.	Müüjal on õigus taotleda üks kord peale 2 aastat raamlepingus fikseeritud ühikuhindade korrigeerimist üksnes eelneval perioodil (raamlepingu sõlmimise kuust kuni hinnamuutustaotluse esitamise kuuni) toimunud Statistikaameti poolt avaldatud tarbijahinnaindeksi muutuse ulatuses või tingituna erandlikest asjaoludest, mis ei sõltu pooltest. Nendeks võivad olla näiteks õigusaktide muudatused, poliitilised otsused või kauba turuhinna oluline muutus (kogu turgu mõjutavad tooraine puudus, tarneraskused, kauba hinda mõjutavate hindade tõus jne). Samuti on ostja õigustatud esitama ühepoolse tahtevalduse ühikuhindade langetamiseks üks kord kalendriaastas, kui Statistikaameti poolt avaldatud tarbijahinnaindeksi muutus on negatiivne või muudel käesolevas punktis nimetatud juhtudel.
8.4.1.	Nimetatud hinna muutmise vajaduse tekkimisel, esitatakse põhjendatud avaldus. Ostjal on õigus hinnata muudatuse põhjendatust, sealhulgas võtta turult võrdlevaid pakkumusi ning küsida müüjalt tõendeid hinnatõusu põhjuste kohta. Ostja ei nõustu hinnatõusuga, kui selgub, et see ei ole põhjendatud. Põhjendatuks tunnistatud hinna muutmise korral, vormistatakse uute ühiku hindade kohta lepingu lisa. Kui avaldust ei esitata, jääb lepingus fikseerituks riigihanke pakkumuses esitatud maksimaalsed ühiku hinnad
8.5.	Müüja kanda jäävad kauba üleandmisest ja veost tulenevad kulud kuni kauba üleandmiseni. Müüja kanda jäävad ka kaubaga seotud kulud ja koormatised kauba üleandmiseni, v.a kulud, mis on põhjustatud ostjast tulenevast asjaolust.
8.6.	Müüja peab tagama pädeva isiku poolt kauba paigalduse ja peale paigaldamist esmase häälestuse/seadistuse ja funktsionaalsuse kontrolli. Lisaks peab müüja korraldama kasutajatele kauba kasutamise väljaõppe. Käesolevas punktis nimetatud teenuste hind sisaldub kauba hinnas, st et eraldi selle eest ei tasuta, kui minikonkursil või tellimuses ei ole sätestatud teisiti.
8.7.	Teenuse maksumus koosneb väljakutse tasust (transpordi hind ühe korra väljasõidu kohta), teenuse tunni hinnast ning varuosade hinnast.
8.7.1.	Teenuse väljakutse tasu vastavalt ostja asukohale. Lisanduva objekti, mille väljakutse tasu ei ole riigihanke pakkumuses fikseeritud, väljakutse tasu arvutatakse proportsionaalselt (pakkumuses fikseeritud transpordi maksumus 1 kord jagatud kõige lühem vahemaa kilomeetrites GOOGLE MAPSi alusel ostja asukohast müüja asukohani korrutatud kõige lühem vahemaa kilomeetrites GOOGLE MAPSi alusel ostja lisanduvast asukohast müüja asukohani).
8.7.2.	Teenuse tunnihinna tasu vastavalt müüja poolt reaalselt kulutatud ajale. Tunnihinna arvestus hakkab jooksma tööde algusega ja lõppeb tööde lõpetamisega või katkestamisega objektil. Tööde kestvust arvestatakse 15 minutilise täpsusega. Ostja eeldab, et tavaolukorras osutab objektil teenust üks remonditööde tehnik. Müüjal on õigus saada tasu rohkem kui ühe inimese töötundide eest juhul, kui see on ostjaga eelnevalt kirjalikku taasesitamist võimaldavas vormis kooskõlastatud.
8.7.3.	Varuosade hankimise aega ei loeta teenuse osutamise aja hulka kuuluvaks ning selle eest eraldi ei tasuta.
8.7.4.	Väljakutse tasule ja teenuse tunnihinnale lisanduvad varuosade hinnad, mille maksumuse on müüja kohustatud ostjaga eelnevalt kooskõlastama. Ostjal on õigus kontrollida müüja esitatud arvete, kalkulatsioonide ja muude kulutuste õigsust ja vastavust tegelikkusele. Ostja nõudmisel on müüjal kohustus esitada ostjale varuosa(de) ja/või teenuste alusarveid. Alusarve peab vastama seadusest tulenevatele nõuetele. Hinnad ei tohi ületada turu keskmist hinda.
8.7.5.	Kui ostja leiab, et pakutud varuosa hind on võrreldes turuhinnaga ebamõistlikult kõrge, siis on ostjal õigus küsida uut pakkumust või vajadusel osta varuosa lepinguväliselt kolmandalt isikult. Müüja on kohustatud remonttööde käigus välja vahetama varuosa(d), mis on ostja poolt mujalt soetatud.
8.8.	Ühe tarne kohta esitatakse üks e-arve, kui ei ole kokku lepitud teisiti. Teenuse arve esitatakse maksimaalse sagedusega üks kord kuus vastavalt tehnilise kirjelduse punktile 3.18, kui ei ole kokku lepitud teisiti.
8.9.	Müüja esitab arve e-arvena (masintöödeldavas XML-formaadis). Juhul, kui väljaspool Eesti Vabariiki registreeritud müüjal ei ole tehnilistel põhjustel võimalik esitada e-arvet, siis ta esitab lepingus nimetatud e-posti aadressile PDF-formaadis arve juhul, kui hankelepingus ei ole teisiti kokku lepitud.
8.10.	Müüja esitab arve järgmiste andmetega:
8.10.1.	Kui maksja on Riigi Kaitseinvesteeringute Keskus, märgitakse arvele:
•	Riigi Kaitseinvesteeringute Keskus, Järve 34a, 11314 Tallinn;
•	registrikood 70009764;
•	lepingu ja tellimuse/hankelepingu nr;
•	riigihanke viitenumber 272025;
•	ostja kontaktisiku nimi;
•	kauba kogus, ühik, nimetus, ühiku hind/teenuse nimetus, teenuse osutamise aeg või ajavahemik, teenuse osutamise objekt, arve aluseks oleva akti number, hind ja muu vajalik info.
•	riigihangete registri 15-kohaline lepinguosa viitenumber. Müüja leiab lepinguosa viitenumbri Riigihangete registrist temaga riigihankes 272025 sõlmitud lepingu andmetest. (NB! Osadeks jaotatud hanke korral tuleb jälgida, et arvel kajastuks õige osa viitenumber).
8.10.2.	 Kui maksja on Kaitsevägi, märgitakse arvele:
•	Kaitsevägi, Juhkentali 58, 15007 Tallinn;
•	registrikood 70008641;
•	lepingu ja tellimuse/hankelepingu nr;
•	riigihanke viitenumber 272025;
•	ostja kontaktisiku nimi;
•	kauba kogus, ühik, nimetus, ühiku hind/teenuse nimetus, teenuse osutamise aeg või ajavahemik, teenuse osutamise objekt, arve aluseks oleva akti number, hind ja muu vajalik info;
•	riigihangete registri 15-kohaline lepinguosa viitenumber. Müüja leiab lepinguosa viitenumbri Riigihangete registrist temaga riigihankes 272025 sõlmitud lepingu andmetest. (NB! Osadeks jaotatud hanke korral tuleb jälgida, et arvel kajastuks õige osa viitenumber).
8.11.	Ostja tasub vastuvõetud ja lepingu tingimustele vastava kauba või teenuse eest arvel esitatud arveldusarvele 28 päeva jooksul pärast lepingu tingimustele vastava arve kättesaamist. Arve esitamise aluseks on poolte allkirjastatud saateleht või teenuse üleandmise-vastuvõtmise akt.
8.12.	Ostja ei aktsepteeri arvet, mis ei vasta lepingu tingimustele. Sellisel juhul müüja esitab uue arve seitsme päeva jooksul.
8.13.	Ostja kontrollib enne arve, mille maksumus on koos käibemaksuga 10 000 eurot või rohkem, tasumist müüja maksuvõla puudumist Maksu- ja Tolliameti kodulehekülje kaudu. Vähemalt 10 000-eurose maksuvõla olemasolu korral informeerib ostja tasutavast arvest Maksu- ja Tolliametit.
8.14.	Müüja kohustub esitama vajadusel eraldi arve (inglise keeles, kui ei ole kokku lepitud teisiti) NATO relvajõudude tarbeks tehtud kulude kohta. 
8.14.1.	NATO relvajõudude tarbeks tellitud teenusele rakendub 0%-line käibemaksumäär vastavalt käibemaksuseaduse § 15.  
8.14.2.	NATO relvajõudude tarbeks osutatavad teenused lepitakse kokku tellimuse esitamisel.
8.14.3.	Maksusoodustuse rakendamise aluseks on müüjale ostja poolt esitatud käibemaksuvabastuse tõend.
9.	Konfidentsiaalsus- ja julgeolekutingimused
9.1.	Konfidentsiaalse teabe all mõistavad pooled lepingu täitmisel teatavaks saanud teavet, isikuandmeid, turvaandmeid, selgelt tähistatud asutusesiseseks kasutamiseks tunnistatud dokumente ning muud teavet, mille avalikuks tulek võiks kahjustada tellija huve. Konfidentsiaalne teave ei hõlma endas teavet, mille avalikustamise kohustus tuleneb õigusaktidest tingimusel, et selline avaldamine viiakse läbi võimalikest variantidest kõige piiratumal viisil.
9.2.	Konfidentsiaalsusnõude kohaselt pool kohustub mitte avaldama lepingu kehtivuse ajal ega hiljem teise poole kirjaliku nõusolekuta teise poole konfidentsiaalset teavet. Pool kaitseb temale lepingu täitmise käigus teatavaks saanud teabe konfidentsiaalsust.
9.3.	Täitja kohustub mitte kasutama tellija kirjaliku nõusolekuta lepingu juurde kuuluvat dokumenti või informatsiooni, v.a juhtudel, mis on vajalikud lepingu täitmiseks. Kõik dokumendid peale lepingu ja selle lisade on tellija omand ja kui tellija nõuab, on täitja kohustatud tagastama need talle pärast lepingu lõppemist.
9.4.	Täitjal on keelatud lepingu täitmise käigus teatavaks saanud asutusesiseseks kasutamiseks tunnistatud teabe reprodutseerimine ja avaldamine mistahes kolmandatele isikutele, sh isikutele, kellel puudub vastav juurdepääsuõigus ja teadmisvajadus.
9.5.	Juhul, kui lepingu täitmiseks on täitjal vaja siseneda Kaitseministeeriumi valitsemisala territooriumile, siis täitja kohustub täitma kehtivaid julgeolekutingimusi. Juhul, kui täitja kasutab nimetatud territooriumil alltöövõtjaid, siis need tuleb eelnevalt kirjalikult kooskõlastada tellijaga ning ka neile rakenduvad kõik lepingus sätestatud julgeolekutingimused. Täitja vastutab selle eest, et alltöövõtjad täidavad julgeolekutingimusi.
9.6.	Avalikkusele suunatud lepingu eseme või selle täitmisega seotud teavitus, sh pressiteated, tellijale viitamine reklaamis või võrguväljaandes, on lubatud ainult tellija sõnaselgel kirjalikku taasesitamist võimaldavas vormis antud nõusolekul.
9.7.	Konfidentsiaalsusnõue on tähtajatu.
10.	Poolte vastutus
10.1.	Pooled kannavad teineteise ees vastutust lepingujärgsete kohustuste mittenõuetekohase täitmise või täitmata jätmise korral vastavalt lepingu sätetele ja kehtivatele õigusaktidele.
10.2.	Kauba omandiõigus ja juhusliku hävimise ja kahjustumise riisiko lähevad müüjalt üle ostjale üldjuhul kauba nõuetekohasel üleandmisel, kui pooled ei ole teisiti kokku leppinud.
10.3.	Müüja vastutab kauba lepingu tingimustele mittevastavuse (puuduste) eest, kui mittevastavus on olemas juhusliku hävimise ja kahjustumise riisiko ülemineku ajal ostjale ning kui kauba lepingu tingimustele mittevastavus avastatakse (st puuduseid ei olnud võimalik nende tavapärase ülevaatuse käigus avastada, nn varjatud puudused) pärast nimetatud riisiko üleminekut ostjale.
10.4.	Juhul, kui müüja täidab lepingut mittenõuetekohaselt, siis ostjal on õigus keelduda kauba vastuvõtmisest ja ostuhinna tasumise kohustuse täitmisest ning esitada müüjale lepingus sätestatud viisil kohustuse täitmise nõue peale kohustuse rikkumisest teadasaamist, andes müüjale mõistliku tähtaja lepingu täitmiseks. Nõuetekohase kauba üleandmiseni ostjale loetakse müüja kauba üleandmisega viivitanuks.
10.5.	Kaup ei vasta lepingutingimustele muu hulgas juhul, kui kaubal ei ole kokkulepitud omadusi, kaupa ei ole võimalik kasutada selleks ettenähtud otstarbel, kolmandal isikul on kauba suhtes nõue või muu õigus, mida ta võib esitada, kaup ei ole pakendatud kooskõlas lepingu tingimustega või puudub saateleht.
10.6.	Ostja on kohustatud teavitama müüjat vähemalt e-posti teel kauba lepingutingimustele mittevastavusest (sh kauba puudujäägist) 30 päeva jooksul arvates sellest, kui ostja või ostja volitatud isik sai teada kauba lepingutingimustele mittevastavusest. Teates kohustub ostja nõudma müüjalt kohustuse täitmist, andes ühtlasi lepingu kohaseks täitmiseks müüjale mõistliku tähtaja, mis ei tohi olla üldjuhul pikem kui 60 päeva.
10.7.	Juhul, kui ostja ei teata müüjale kaubal esinevast puudusest lepingus sätestatud tähtaja jooksul peale puudusest teadasaamist, siis müüja vabaneb vastutusest kauba puuduste eest, v.a juhul, kui puudustest teatamata jätmine oli mõistlikult vabandatav.
10.8.	Juhul, kui ostjale üleantav kaup ei vasta lepingutingimustele, siis ostjal on õigus nõuda müüjalt mittevastava kauba asendamist lepingutingimustele vastava kaubaga.
10.9.	Kui ostjale üle antav kaup/teenus ei vasta lepingutingimustele, on müüja kohustatud ilmnenud puudused omal kulul viivitamatult kõrvaldama. Juhul, kui müüja keeldub puuduste kõrvaldamisest põhjusel, et pooled ei jõua teenuse kvaliteedi või lepingule vastavuse osas kokkuleppele, siis kaasatakse sõltumatu ekspert. Eksperdi otsus on pooltele kohustuslik ning eksperdi kaasamise kulud tasub süüdiolev pool.
10.10.	Kauba tähtaegselt üle andmata jätmise korral on ostjal õigus nõuda müüjalt leppetrahvi kuni 0,25% tähtaegselt üle andmata kauba maksumusest päevas iga üleandmisega viivitatud päeva eest, kuid mitte rohkem kui 50% hankelepingu maksumusest.
10.11.	Teenuse tähtaegselt osutamata jätmise korral on ostjal õigus nõuda müüjalt igakordse rikkumise korral leppetrahvi kuni 50% tellimuse maksumusest, kuid mitte vähem kui 250 eurot. 
10.12.	Pooltel on õigus lisaks lepingu ülesütlemisele või lepingust taganemisele nõuda lepingu olulise rikkumise eest leppetrahvi vastavalt tekitatud kahju suurusele.
10.13.	Juhul, kui müüja rikub muud lepingujärgset kohustust kui tähtaegne tarnimine, siis ostjal on õigus nõuda müüjalt leppetrahvi kuni 10% kogu hankelepingu objektiks oleva kauba maksumusest.
10.14.	Juhul, kui teenus ei vasta lepingutingimustele, on ostjal lisaks lepingust tuleneva leppetrahvi nõudmisele õigus tellida teenus kolmandalt isikult ning nõuda selleks tehtud kulutused ja/või selleks tehtud kulutuste võimaliku hinnavahe sisse müüjalt.
10.15.	Juhul, kui teenus ei vasta lepingutingimustele ja ostja on nõus võtma vastu puudustega teenuse, on ostjal õigus alandada maksmiseks esitatud arvel olevat hinda puudustele vastava osa võrra, esitades selleks müüjale kirjaliku teatise.
10.16.	Konfidentsiaalsuskohustuse rikkumise korral on poolel õigus nõuda kohustust rikkunud poolelt leppetrahvi kuni 10 000 eurot iga vastava juhtumi korral.
10.17.	Juhul, kui ostja viivitab arve tasumisega, on müüjal õigus nõuda ostjalt võlaõigusseaduse § 113 lõikes 1 sätestatud viivist tähtajaks tasumata summalt iga tasumisega viivitatud päeva eest kuni 0,25% päevas tingimusel, et viivitusest on ostjale teada antud 30 päeva jooksul selle tekkimisest. Viivise kogusuurus ei ületa 10% viivituses oleva summa suurusest.
10.18.	Leppetrahv on kokkulepitud kohustuse täitmise tagamiseks, mitte kohustuse täitmise asendamiseks. Leppetrahvi nõudmine ei võta ostjalt õigust nõuda müüjalt lepingu rikkumisega tekitatud kahju hüvitamist.
10.19.	Leppetrahvide nõudeõigus on 180 päeva alates vastava rikkumise avastamisest arvates.
10.20.	Leppetrahvid ja viivised tasutakse 28 päeva jooksul vastava nõude saamisest arvates. Ostjal on õigus arvestada ostja poolt esitatud leppetrahvi nõuete summad ja kahjuhüvitiste summad maha müüjale tasumisele kuuluvast tasust.
10.21.	Juhul, kui müüja ei asu täitma minikonkursi alusel sõlmitud hankelepingut, siis ostjal on õigus nõuda kahju hüvitamist müüja poolt esitatud pakkumuse ja uue eduka pakkuja poolt esitatud pakkumuse maksumuse vahe ulatuses.
10.22.	Kauba koguselise puudujäägi korral on ostjal õigus vastav kaup vastu võtta ning nõuda müüjalt puuduoleva kauba koguse toimetamist ostja poolt määratud sihtkohta Eesti Vabariigi piires müüja kulul.
11.	Vääramatu jõud
11.1.	Lepingust tulenevate kohustuste rikkumine on vabandatav, kui pool on rikkunud kohustust vääramatu jõu tõttu. Pooled loevad vääramatuks jõuks asjaolu, mida kohustust rikkunud pool ei saanud mõjutada ja mõistlikkuse põhimõttest lähtudes ei saanud temalt oodata, et ta lepingu sõlmimise ajal selle asjaoluga arvestaks või seda väldiks või takistava asjaolu või selle tagajärje ületaks, nt loodusõnnetusi, üldisi elektrikatkestusi, sõjategevust, blokaadi. Pooled ei loe vääramatuks jõuks müüja kolmandast isikust lepingupartneri suutmatust lepingut täita.
11.2.	Kui mistahes vääramatu jõu tingimustele vastav asjaolu tõi kaasa lepingu mittetäitmise lepingus või selle lisades ettenähtud tähtajal ning selle mõju on ajutine, on lepingust tulenevat kohustust rikkunud poole käitumine vabandatav üksnes ajal, mil vääramatu jõud kohustuse täitmist takistas.
11.3.	Vääramatu jõu esinemise tõttu lükatakse lepingulise kohustuse täitmise tähtaeg edasi vastavalt asjaolu mõjumise ajale, kuid mitte enamaks kui 90 päeva juhul, kui pooled ei ole teisiti kokku leppinud.
11.4.	Pool, kes ei suuda oma kohustusi vääramatu jõu tõttu täita, peab viivitamatult teatama teisele poolele nimetatud olukorra tekkimisest ja lõppemisest. Mitteteatamine või mitteõigeaegne teatamine võtab poolelt õiguse viidata rikkumise vabandatavusele, s.o vääramatu jõu esinemisele, ning teavitamise kohustust rikkunud pool vastutab lepingulise kohustuse rikkumise eest vastavalt lepingus sätestatule.
11.5.	Juhul, kui vääramatu jõu mõju on alaline ning ei võimalda pooltel täita lepingulisi kohustusi täielikult või osaliselt, siis pooltel on õigus leping üles öelda või lepingust taganeda, tehes teisele poolele vastava lepingust ülesütlemis- või taganemisavalduse.
11.6.	Covid 19 pandeemiast või Venemaa ja Valgevene kaupadele kehtestatud sanktsioonidest tulenevat mõju ei käsitle pooled käesoleva lepingu sõlmimise hetkel vääramatu jõuna. Juhul, kui pärast käesoleva lepingu sõlmimist kehtestatakse uusi ettenägematuid piiranguid, mis on seotud Covid 19 pandeemiaga või muu sarnase olukorraga ning millest johtuvalt ei ole võimalik või on takistatud lepingu täitmine, siis võib see olla käsitletav vääramatu jõuna.
12.	Lepingu lõpetamise alused
12.1.	Ostja annab lepingu(st) ülesütlemisel/taganemisel müüjale mõistliku tähtaja lepingu täitmiseks, mis ei või üldjuhul olla pikem kui 30 päeva. Lepingu täitmiseks antav tähtaeg ei vabasta poolt vastutusest kohustuse rikkumise eest.
12.2.	Ostja ei ole kohustatud lepingu(st) ülesütlemisel/taganemisel andma tähtaega lepingu täitmiseks olulise lepingurikkumise korral. Sel juhul ostja esitab müüjale kirjaliku lepingu ülesütlemis-/taganemisavalduse mõistliku aja jooksul olulisest lepingurikkumisest teada saamisest arvates. Lepingu(st) ülesütlemine/taganemine loetakse toimunuks, kui müüja on saanud ülesütlemis-/taganemisavalduse kätte.
12.3.	Lepingu täitmiseks antud täiendava tähtaja möödumisel ostja võib esitada müüjale kirjaliku lepingu(st) ülesütlemis-/või taganemisavalduse. Lepingu(st) ülesütlemine või taganemine loetakse toimunuks ostja poolt ülesütlemis-/taganemisavalduse kättesaamisest arvates. Lepingu(st) ülesütlemis-/ taganemisavaldust ei ole vaja esitada, kui täiendava tähtaja andmisel on ostja eelnevalt kirjalikult selgitanud, et tähtaja jooksul lepingujärgse kohustuse täitmata jätmisel ütleb ostja lepingu üles / taganeb ostja lepingust. Sel juhul lõpeb leping ostja poolt lepingu täitmiseks määratud tähtaja möödumisel ja tingimusel, et müüja ei ole pakkunud ostjale kohast täitmist.
12.4.	Poolel on õigus raamleping ja/või hankeleping täiendava tähtajata üles öelda või taganeda, kui teine pool on lepingust tulenevaid kohustusi oluliselt rikkunud (oluline lepingurikkumine). Oluliste lepingurikkumistega on muu hulgas tegemist juhul, kui:
12.4.1.	rikutakse lepingust tulenevaid kohustusi tahtlikult või raske hooletuse tõttu;
12.4.2.	müüja on jätnud ostja antud täiendava tähtaja jooksul oma kohustused täitmata;
12.4.3.	müüja edastab ostjale teate täitmisest keeldumise kohta;
12.4.4.	esitatakse valeteavet või võltsitud andmeid;
12.4.5.	rikutakse konfidentsiaalsuskohustust;
12.4.6.	kohustuse rikkumine annab poolele mõistliku põhjuse eeldada, et teine pool ei täida kohustust ka edaspidi;
12.4.7.	müüjal esineb lepingu kehtivuse ajal seadusrikkumisi lepingu esemeks oleva kauba müügiga;
12.4.8.	müüjal lõppevad lepingu täitmiseks vajalikud load ning müüja ei pikenda neid või lubade pikendamine ei ole võimalik;
12.4.9.	müüja on enam kui kolmel korral rikkunud lepingu (sh hankelepingu) tingimusi.
12.5.	Ostjal on õigus leping erakorraliselt üles öelda juhul, kui müüja suhtes on tehtud pankroti-otsus või on algatatud likvideerimisprotsess.
12.6.	Ostjal on õigus leping igal ajal üles öelda, teatades sellest müüjale vähemalt 30 kalendripäeva ette.
12.7.	Pooltel on õigus leping igal ajal lõpetada poolte kokkuleppel.
12.8.	Ülesütlemisel ei ole pooled kohustatud lepingut täitma. Pooled on lepingu ülesütlemisel või taganemisel kohustatud tagastama teineteisele lepingu lõpetamisele järgneva aja kohta juba ette üleantu võlaõigusseaduses sätestatud korras.
13.	Kontaktisikud
13.1.	Ostja kontaktisikud on taristu ja teenuste kategooriajuht Kristo Raud, tel +372 5388 3440, e-post kristo.raud@rkik.ee ja taristu ja teenuste kategooria tooteinsener Anu Arukaev, tel +372 5302 8795, e-post anu.arukaev@rkik.ee.
13.2.	Ostutellimuste esitaja on ostja ostu projektijuht või ostja kontaktisiku volitatud isikud. Volituse andmine ja tagasivõtmine toimub e-posti teel.
13.3.	Müüja kontaktisik on Oliver Leif, tel +372 5032 600, e-post: oliver@farwell.ee.
13.4.	Kõik teated, millel ei ole õiguslikku tagajärge, esitatakse e-posti teel ning peavad olema adresseeritud lepingu kontaktisikutele juhul, kui ei ole teisiti kokku lepitud.
13.5.	Pool teavitab teist poolt kontaktisiku või muude andmete muutumisest viivitamata e-posti teel. Seda teadet ei loeta lepingu muudatuseks.
14.	Lõppsätted
14.1.	Leping jõustub hetkest, mil ostja on enda poolt allkirjastatud lepingu edastanud müüja e-posti aadressile.  
14.2.	Lepingu tähtaeg on 48 kuud või kuni eeldatava maksimaalse maksumuse täitumiseni. 
14.3.	Lepingu täitmise keel on eesti keel, kui pooled ei ole teisiti kokku leppinud. 
14.4.	Lepingu täitmisel ja lepingust tulenevate vaidluste korral lähtutakse Eesti Vabariigi õigusaktidest, kui pooled ei ole teisiti kokku leppinud. 
14.5.	Pooled on kokku leppinud võtta tarvitusele kõik abinõud omavaheliste erimeelsuste lahendamiseks läbirääkimiste teel. Kokkuleppele mittejõudmisel lahendatakse vaidlus vastavalt Eesti Vabariigi õigusele Harju Maakohtus, v.a juhul, kui pooled on teisiti kokku leppinud. 
14.6.	Lepingu üksiku sätte kehtetus ei too kaasa kogu lepingu või lepingu teiste sätete kehtetust.
14.7.	Kumbki pool ei oma õigust oma lepingulisi õigusi ja kohustusi üle anda kolmandatele isikutele teise poole kirjaliku nõusolekuta.
14.8.	Sõlmitud lepingu muutmises võib kokku leppida riigihangete seaduses toodud alustel ja mahus.
14.9.	Lepingu muudatused kehtivad juhul, kui need on vormistatud kirjalikult. Kirjaliku vorminõude mittejärgimisel on lepingu muudatused tühised. Kõik lepingu muudatused jõustuvad pärast nende allkirjastamist poolte poolt või poolte määratud tähtajal. 
14.10.	Pooltevaheliste õiguslikku tähendust omavate teadete ja muu info edastamine peab toimuma kirjalikult või e-posti teel digitaalselt allkirjastatuna. Teatis loetakse kättesaaduks ka juhul, kui see on edastatud postiasutuse poolt tagasisaadetava väljastusteatega lepingus tähendatud asukohta ja teate posti panemisest on möödunud 5 päeva. E-posti teel teate saatmise korral loetakse teade kättesaaduks järgmisel tööpäeval.
14.11.	Leping on koostatud ühes eksemplaris ja allkirjastatud digitaalselt/käsitsi mõlema poole poolt ning edastatud allkirjadega mõlemale poolele.
15.	Lisad
15.1.	Lisa 1. Tehniline kirjeldus.
15.2.	Lisa 1.1. Kauba andmete vorm.
15.3.	Lisa 2. Pakkumuse vorm hanke osale 1.
15.4.	Lisa 3. Julgeolekutingimused.
16.	Lepingu pooled
Ostja:
Riigi Kaitseinvesteeringute Keskus
Registrikood 70009764
Järve 34a,
11314 Tallinn 
e-post: lepingud@rkik.ee

Kaitsevägi
Registrikood 70008641
Juhkentali 58
15007 Tallinn 
e-post: mil@mil.ee	Müüja: ühispakkujad
Farwell Laundry OÜ
Registrikood 14362635
Kanali tee 4, 
10112 Tallinn
e-post: oliver@farwell.ee

Farwelli Kaubanduse Osaühing
Registrikood 10067755
Kanali tee 4, 
10112 Tallinn
e-post: oliver@farwell.ee
	
(allkirjastatud digitaalselt)
	(allkirjastatud digitaalselt)
	
Magnus-Valdemar Saar				Oliver Leif
peadirektor					juhatuse liige